ΓΡΑΠΤΗ ΕΡΩΤΗΣΗ P-2480/96 υποβολή: Willy De Clercq (ELDR) προς την Επιτροπή (23 Σεπτεμβρίου 1996)

Θέμα: Φραγμοί στην ιαπωνική αγορά φωτογραφικού υλικού ευρείας καταναλώσεως

Μετά τη διεξαγωγή εκτεταμένης, πολυετούς διερευνήσεως οι Ηνωμένες Πολιτείες έχουν ζητήσει τη διεξαγωγή διαβουλεύσεων με την Ιαπωνία στην Παγκόσμιο Οργάνωση Εμπορίου (WTO)με θέμα τους νόμους και τα μέτρα που εμποδίζουν σοβαρά τους ξένους παραγωγούς να ανταγωνισθούν στην πράξη στο πλαίσιο της αγοράς για φωτογραφικό υλικό ευρείας καταναλώσεως. Οι Ευρωπαίοι εξαγωγείς θα μπορούσαν να αποκομίσουν τεράστια οφέλη εάν στη συγκεκριμένη περίπτωση δημιουργηθεί ευνοϊκό προηγούμενο το οποίο θα οδηγούσε την κυβέρνηση της Ιαπωνίας να ανοίξει την οικονομία της και το δίκτυο διανομής στα προϊόντα από το εξωτερικό. Γνωρίζω ότι η Επιτροπή παρακολουθεί την υπόθεση αυτή εκ του σύνεγγυς και θα ήθελα να θέσω στην Επιτροπή τα εξής ερωτήματα:

1. Ποίες προσπάθειες έχει καταβάλει έως σήμερα η Επιτροπή όσον αφορά τους φραγμούς στη διανομή και τον καθορισμό τιμής οι οποίοι περιορίζουν την ικανότητα των Ευρωπαίων και άλλων εξαγωγέων να ανταγωνισθούν επί ίσοις όροις στην ιαπωνική αγορά φιλμ;

2. Σε ποίες ενέργειες σχεδιάζει να προβεί η Επιτροπή οι οποίες θα οδηγούσαν την ιαπωνική κυβέρνηση να καταργήσει νόμους και μέτρα που συνιστούν διάκριση κατά των εισαγωγών φιλμ και άλλων καταναλωτικών προϊόντων;

3. Τί σχεδιάζει να πράξει η Επιτροπή υπό το φως της κινήσεως σε επίπεδο WTO η οποία προήλθε από τις Ηνωμένες Πολιτείες;

4. Σχεδιάζει η Επιτροπή να λάβει μέρος στη συγκεκριμένη ενέργεια και, έαν ναι, υπό ποίαν ιδιότητα;

Απάντηση του Sir Leon Brittan εξ ονόματος της Επιτροπής (1 Οκτωβρίου 1996)

1. Η Επιτροπή έχει επανειλημμένα ζητήσει από την κυβέρνηση της Ιαπωνίας, για παράδειγμα στο πλαίσιο των προτάσεών της για την απορρύθμιση, να καταργήσει ή να τροποποιήσει ουσιαστικά τη νομοθεσία για τα μεγάλα καταστήματα λιανικής πώλησης. Η ελευθέρωση θεωρείται ότι θα αποβεί επωφελής για τις εισαγωγές και ότι θα οδηγήσει σε σημαντικές διαρθρωτικές αλλαγές στο ιαπωνικό σύστημα διανομής, γεγονός το οποίο θα ωφελήσει μεταξύ άλλων τους ευρωπαίους εξαγωγείς φιλμ.

2. Η Επιτροπή υποστηρίζει την απόφαση των Ηνωμένων Πολιτειών να ασχοληθούν με το ζήτημα της πρόσβασης στην ιαπωνική αγορά των φωτογραφικών φιλμ και χαρτιού μέσω πολυμερών δικτύων. Η δραστηριότητα του Παγκόσμιου Οργανισμού Εμπορίου (ΠΟΕ) στον τομέα του εμπορίου και του ανταγωνισμού είναι ευπρόσδεκτη. Η υπόθεση αυτή επιβεβαιώνει τη σχέση μεταξύ εμπορίου και ανταγωνισμού όπως ορίζεται στην πρόσφατη ανακοίνωση σχετικά με ένα διεθνές πλαίσιο για τους κανόνες ανταγωνισμού ((COM (96) 284. )). Tα ευρωπαϊκά συμφέροντα είναι κατά συνέπεια συστημικής και οικονομικής φύσης. Η Επιτροπή αναζητά τη στιγμή αυτή τον καλύτερο τρόπο προώθησης των συμφερόντων αυτών.

3. Η Επιτροπή ζήτησε στις 4 Ιουλίου 1996 να της επιτραπεί να συμμετάσχει στις διαπραγματεύσεις σχετικά με ορισμένες πρακτικές που εφαρμόζουν επιχειρήσεις στις ιαπωνικές αγορές φωτογραφικών φιλμ και χαρτιού, οι οποίες θεωρείται ότι περιορίζουν τον ανταγωνισμό στο διεθνές εμπόριο επηρεάζοντας αρνητικά τα δίκτυα διάθεσης και περιορίζοντας τον ανταγωνισμό τιμών στην ιαπωνική αγορά 7 τις διαβουλεύσεις αυτές είχε ζητήσει η κυβέρνηση των Ηνωμένων Πολιτειών από την κυβέρνηση της Ιαπωνίας στις 13 Ιουνίου 1996, σύμφωνα με την απόφαση «περιοριστικές πρακτικές επιχειρήσεων: διαδικασίες διαβουλεύσεων» στο πλαίσιο της Γενικής Συμφωνίας Δασμών και Εμπορίου (GATT). Η κυβέρνηση των Ηνωμένων Πολιτειών ανήγγειλε ότι αποδέχεται την πρόταση της Επιτροπής για συμμετοχή της στις διαβουλεύσεις αυτές. Η ιαπωνική κυβέρνηση δεν έχει ακόμη απαντήσει ούτε στις Ηνωμένες Πολιτείες ούτε στην Κοινότητα.

4. Ο αντιπρόσωπος των Ηνωμένων Πολιτειών για εμπορικά θέματα ανήγγειλε επίσης ότι οι Ηνωμένες Πολιτείες θα ζητήσουν από τον ΠΟΕ να ορίσει δύο πάνελ διευθέτησης του ζητήματος 7 το ένα θα ασχοληθεί με την εξέταση των καταγγελιών των Ηνωμένων Πολιτειών, στο πλαίσιο της GATT, όσον αφορά τα εμπόδια που θέτει η ιαπωνική κυβέρνηση στην πρόσβαση στην ιαπωνική αγορά φωτογραφικών φιλμ και χαρτιού, ενώ το άλλο, στο πλαίσιο της Γενικής Συμφωνίας για το Εμπόριο των Υπηρεσιών (GATS) όσον αφορά την ιαπωνική νομοθεσία για τα μεγάλα καταστήματα λιανικής πώλησης. Όσον αφορά τη συμμετοχή στα πάνελ, θα ληφθεί απόφαση μόλις αυτά συγκροτηθούν.